Sweeftuig-ongeluk: 'Jy wil nie glo dis waar nie' | Maroela Media
Elmien en William Scott. Foto: Facebook
'n Rukwind was moontlik die oorsaak van die sweeftuigongeluk waarin die geliefde Potchefstroom-inwoner, William Scott, Sondag oorlede is.
Elmien, William se vrou, het aan Maroela Media gesê niemand het gesien hoe William se sweeftuig neergestort het nie. "Die sweeftuig het by die militêre basis langs die vliegveld neergestort en niemand het gesien wat gebeur nie. Ons vermoed dat die sweeftuig 'n 'tail-spin' gedoen het, wat deur 'n onverwagse rukwind veroorsaak word," het sy gesê. "Dit het waarskynlik net veroorsaak dat iets nie gewerk het soos hy beplan het nie en die sweeftuig het met sy neus na onder geval."
Sy het gesê William was 'n ervare sweeftuigvlieënier wat al dekades lank die sport beoefen het. Hy was nog nooit voorheen in 'n ongeluk of beseer deur 'n sweeftuig nie. "Ek het altyd gespot en gesê sweeftuigvlieg is eintlik sy eerste liefde, want ons ken mekaar al 31 jaar en hy het dit gedoen nog voordat ons ontmoet het."
William, 'n verkoopsbestuurder by Daly Land Rover in die dorp, was ook 'n lid van die Akavlieg Potchefstroom-sweeftuigklub. Die egpaar het 'n 25-jarige seun, Grant.
Volgens Elmien was William mal oor die buitelewe en het hy graag voëlberinging gedoen. Hy was ook 'n ywerige tuinier en het graag op staptoere gegaan. "Bo alles sal hy onthou word vir die goedhartige mens wat hy was," het sy gesê. "Almal wat boodskappe gestuur het na die ongeluk, het gesê hoe hulle sy goedhartigheid sal onthou. Hy was 'n eerlike en opregte mens."
Elmarie het gesê sy het nie regtig woorde om die skok en hartseer van haar man se dood te beskryf nie. "Dit is die verskriklikste oomblik as iemand jou bel om te sê iemand is dood. Jy wil dit amper nie glo nie. Jy wil glo dit is nie waar nie. Selfs toe ek Sondagaand in die bed lê, het ek net heeltyd gewag om die bos sleutels by die hek te hoor."
'n Gedenkdiens sal Vrydag vir William in die Metodiste kerk in Potchefstroom gehou word. Hy sal privaat veras word.